芳洲寄古詩一首申山中之約次韻奉謝
作者：徐瑞
朝代：宋

paragraphs: 憎欲毋已甚，同塵正自佳。
我如張仲蔚，蓬蒿滿荒階。
觀化有妙悟，委運增曠懷。
鴻飛正冥冥，雞鳴漫喈喈。
美人芳杜姿，玩世善打乖。
曲肱有真樂，俟命且潔齋。
身屈道則尊，不事塹與崖。
平生山中約，高致許我儕。
此語二十年，此事行當諧。
試看紅塵客，踏破幾鐵鞋。